– Moland & the French? Så kult. Låter de bra også? Dette skal jeg fortelle Tjostolv og Joshua, sier advokat Morten Furuholmen som representerer Moland og French.



Han tror det blir et lyspunkt for de to nordmennene, som torsdag ble dømt til døden i Kongo for tredje gang, å høre at de har inspirert et fremadstormende band i Fredrikstad.

Les mer om kulturlivet her

Navn på impuls

Søker du på bandnavnet til søskenbarna Gabriel Arntzen (20) og Frøydis Dale Arntzen (18) på Google får du hundretusener av treff. Men info om bandet forsvinner i mengden av artikler om det siste årets mest omtalte rettsdrama.



– Navnevalget var en impulshandling da vi skulle melde oss på til Ungdommens kulturmønstring, og trengte et navn, sier Gabriel, gitaristen i bandet.

Får mye oppmerksomhet

Sammen med kusinen Frøydis som synger og skriver sangtekster, startet han bandet i januar.



– Hvordan kom dere på dette navnet?



– Det er en sak som mange snakker om, alle kjenner navnene. Vi var ute etter et navn som ville få mye oppmerksomhet.



Siden bandet startet som en duo, og Gabriel faktisk er halvt fransk, passet navnet perfekt. De gikk videre til Fylkesmønstringen i UKM med sine egne låter, og utvidet nylig bandet med bassist og trommis. Forrige helg spilte de på det store bandarrangementet på St. Croix.

– Rettssaken er komisk

– Sangene våre handler om helt andre ting enn rettssaken i Kongo, sier Gabriel, som mener at han ikke har fulgt noe bedre med i saken enn folk flest.



– Hvordan reagerer folk på navnet?



– Vi har fått mest latter, og ikke noe negativt. Hele Kongo-saken har jo hatt et komisk preg. Rettssaken har ikke akkurat vært helt seriøs, selv om anklagene er alvorlige.

Nå håper det nystartet bandet på å spille flere konserter, og at publikum ikke dømmer dem for hardt.